**Сцэнарый фальклорнага свята ў рознаўзроставай групе**

**“Прыйшла Каляда – адчыняй вароты”**

 (распрацавала выхавальнік дашкольнай адукацыі Бурая Н.І.)

**Праграмныя задачы:**

сярэдні ўзрост – знаёміць дзяцей з каляднымі абрадамі; прыцягваць дашкольнікаў да ўдзелу ў ігрышчах, калядаваннях, да вывучэння бацькоўскай спадчыны;

старэйшы ўзрост – ствараць святочны, эмацыянальна прыўзняты настрой; працягваць знаёміць дзяцей з абрадамі, якія суправаждаюць калядныя святкаванні; знаёміць з музычным фальклорным матэрыялам (гульнямі, карагодамі); развіваць выразнасць жэстаў, рухаў; прывіваць любоў і павагу да традыцый і культуры сваёй краіны, выхоўваць пачуццё патрыятызму.

**Матэрыя і абсталяванне:** касцюмы дарослых: Лявона, Лявоніхі, Несцеркі, Мікіты, Цыганкі, Музыкі. Касцюмы для дзяцей: Мядзведзь, Зорканосец, Механошы, Каза. Макет беларускай хаты: стол, стулы, 2 лавы, чыгунок, гліняны посуд, калядныя стравы, сена, абрус, ручнікі, ложак, падушкі, калядная зорка, люстэрка, бубен, беларускія вышыванкі, макеты печы.

**Дзеючыя асобы:** Лявон, Лявонiха , Мiкiта, Каза, Цыганка, Мядзведзь.

 **Ход мерапрыемства**

*Хата Лявоніхі і Лявона, запальваецца святло. Лявон ляжыць. Уваходзіць Лявоніха.*

**Лявоніха.** Лявон! Лявон! Ды дзе ты? Куды ты прапаў? (шукае). А што ж гэта такое робіцца? Спіць на печы як пшаніцу прадаўшы. Уставай, чаго ты разлёгся? Ужо я і кабанчыка накарміла, і курэй, і гусей дагледзела, вады прынесла і ў печы выпаліла, бліноў, пірагоў напякла, а яму нічога не трэба. Уставай кажу, хутка калядоўшчыкі прыйдуць.

**Лявон.** Устаю, устаю (аглядае хату). Ай ды жонка ў мяне, усе падрыхтавала! Усё дагледзела! Красачка ты мая, кветачка (спявае песню “Чаму ж мне не пець”).

**Лявоніха.** Людзі добрыя, паглядзіце на яго. У хаце процьма работы, а ён толькі спявае. Прынясі сена, трэба за стол садзіцца, куццю еcці.

 *(Лявон ідзе за сенам)*

**Лявоніха.** Ой, стамілася я зусім (сядае). Жывем мы з Лявонам небагата: ёесць у нас пяць авечак, кароўка, бычок, чатыры свінкі, парсючок, куры, гусі, качаняты і адзін певень чубаты. Ну, дзе мой Лявон? Ізноў яго не дачакацца.

**Лявон.** Іду, іду, мая галубачка! Вось сена на стол прынес, гатуй, мая даражэнькая. (спяваюць і накрываюць на стол.)

**Лявон**. Які багаты стол калядны! Чаго тут толькі няма!

 *(Садзяцца за стол, хрысцяцца. Лявон зачэрпвае лыжкай куццю. )*

**Лявон.**Мароз, мароз, ідзі куццю есці.

 Каб ты не марозіў ячменю,

 Пшаніцы, гароху, проса, грэчкі

 І ўсяго таго, што мне трэба пасеяць.

*Лявоніха зачэрпвае лыжкай куццю.*

**Лявоніха.** Мароз, мароз, ідзі куццю есці.

 Каб ты не марозіў расады,

 Агуркоў, капусты, морквы

 І ўсяго таго, што я пасею.

*Падае лыжка*

**Лявоніха.** Ой, лыжкі падаюць, мабыць, калядоўшчыкі ідуць.

**Лявон.** Хай заходзяць, у нас усяго багата. Я вельмі рад гасцям.

**Лявоніха.** Паглядзіце вы на яго. Сядзіць, рот да вушэй, хоць ты вяровачкі прышый. Ідзі гасцей запрашай.

 *Уваходзяць дзеці і спяваюць*.

**Песня “Добры вечар вам”**

*(сл.і муз. народныя)*

**Несцерка.**

Добры вечар, шчодры вечар!

Ходзім, ходзім грамадой,

Усіх віншуем з Калядой.

Дзеда з бабай, бацьку з маці,

Яшчэ малога дзіцяці.

Гаспадыня, не пужай,

Лепш каўбаскі смачнай дай!

Як дасі яшчэ аладкі,

Будзем добра пляскаць у ладкі.

**Лявоніха.** Адкуль вы, госці дарагія?

**Калядоўшчыкі. .*(****па чарзе)*

Па свеце хадзілі, усюды бывалі;

Дзівы-дзіўныя сустракалі.

Як ішлі па ільду, ды злавілі Каляду.

Дазвольце запытацца,

Ці будзе Каляда ў гэтай хаце?

**Лявоніха.**

Перш чым вам калядаваць,

Прыйдзецца папрацаваць.

Трошкі нас павесяліць,

Каб гасцінцы зарабіць.

**Калядоўшчыкі. *(****па чарзе)*

1 дзіця.Мы віншуем вас са святам,

Жадаем шчасця вам багата.

2 дзiця: Каб скацінка вадзілася.

Каб пшаніца ўрадзілася.

3 дзіця. Каб нажалі сто коп жыта.

Каб сям’я ўся была сыта.

4 дзiця: Стары год канчаем

 Новы пачынаем.

5 дзiця: Хай будзе ён здароў.

 Нам прышле дароў.

**Лявон і Лявоніха(разам).** Дзякуй вам за вашы пажаданні.Вось вам і сыр на талерцы, і сала, і капеечкі на цукерачкі, і каўбаска.

*Дзеці дзякуюць.*

**Лявон.** Міласці просім кожнага ў госці!

**Лявоніха.** Каляда чакае гасцей. Праходзьце, госці даражэнькія, і сядайце.

*Дзеці садзяцца*

*(Чуваць званочкі)*

**Лявоніха.** Чуеце, дзеці, званочкі? Гэта Каляда едзе на сівенькім коніку. Каляда – гэта даўняе свята, на якім вадзілі Казу, каб на полі быў добры ўраджай; вадзілі Мядзведзя, каб у сям’і былі усе здаровыя і багатыя; спявалі шчадроўкі.

*Стук ў дзверы. (Уваходзіць Мікіта і Каза )*

**Мікіта.** Шчодры вечар таму, хто ў гэтым даму. Святы вечар!

**Лявон.** Добры вечар.

**Мікіта.** Мы прыйшлі да вас з вяселлем, прама к свежанькім блінам і віншуем з Калядою, нізка кланяемся вам!

**Лявон.** Адкуль вы ідзяце?

**Калядоўшчыкі.*(****па чарзе)*

Мы людзі простыя, з далёкага краю.

Ідзём вакол свету, аж да пана Лета.

І к вам зайшлі, шчодру прыняслі.

**Мікіта.** Гаспадынька- матухна,пачастуй калядоўшчыкаў.

**Лявоніха.** Пачакайце, пачакайце. Пакажыце, з чым вы прыйшлі да нас, а тады паглядзім, чым вас частаваць.

**Мікіта.** Мы віншуем вас са святам, шчасця вам, усяго багата.

**Дзеці. .*(****па чарзе)*

Каб была ў вас пшаніца, як прыгожая дзявіца

Каб добрыя былі каровы, а вы былі здаровы.

Каб вяліся ў вас цялушкі,кураняты, свінні,птушкі.

Каб козы мекалі,а бараны бекалі

Каб капуста ўрадзіла ўсім людзям на дзіва

Шчодрага вам лета, багатага хлеба

Сто год жывіце, дзетак расціце.

**Лявоніха.** А з чым ты прыйшоў?

**Мікіта**. З казою шэраю, вясёлаю.

**Каза.**

 Я, Каза калядная,

Прыгожая ды ладная.

Я і гора, і бяду вакол рога абвяду!

Дзе Каза ходзіць, там жыта родзіць!

Дзе Каза рогам, там жыта стогам!

Дзе Каза бывае, туды шчасце завітае.

А дзе не бывае, таго яно мінае!

**Лявон.** Ой, няхай Каза паскача.

**Мікіта.**Давай каза, паскачым, ды ножкамі пастракочым. Гэй, музыкі, грайце, а гаспадар з гаспадыняй усіх у карагод запрашайце.

**Карагод “Тупу-туп каза”**

*(сл.і муз. народныя)*

*Каза скача, валіцца на падлогу, яе штурхаюць, хочуць падняць, але яна толькі брыкаецца.*

**Лявоніха.** Ай, ай, памерла Каза! А Божа ж мой!

**Мікіта.** У мяне каза вучоная, любіць пачастункі, хоча падарункі.

**Лявоніха**. Зараз, зараз, так добра яна скакала, зарабіла пачастункі.

 *(Лявоніха падносіць пачастункі, каза устае )*

**Каза.**

Дазвольце мне дзяцей пазабаўляць.

**Дзеці.** Каза, каза, дзе была?

* На вёсцы.
* Што купіла?
* Коску.
* Навошта коска?
* Сена касіць.
* Навошта сена?
* Каровак карміць.
* Навошта кароўкі?
* Малачко даіць.
* А навошта малачко?
* Дзяцей паіць.
* А навошта тыя дзеці?
* Каб іх лавіць. *(Дзеці ўцякаюць, Каза іх ловіць)*

**Каза.**Ой, нагулялася. Ой, набадалася!

**Лявон.** А дзе вы гэту казу дасталі?

**Мікіта.** На кірмашы ў старога купіў, 700 грошаў заплаціў. Бочку золата ды серабра.

**Лявоніха.** Не язык, а шыла з перцам.

**Лявон**. Вясёлы ты чалавек.

**Мікіта.** Вясёлыя людзі доўга жывуць.

**Лявон.** А дзе сам так навучыўся?

**Мікіта.** Па ўсім свеце ходзячы, торбу хлеба носячы, між людзей бываючы, дзівы дзіўныя сустракаючы, розныя кнігі чытаючы. Дзякуй вам за пачастункі, каб у гэтай хаце, у каморы і ў амбары было што заўсёды даці.

**Лявон.** Ой, тупну нагой, ды прытупну другой! Колькі я не тапачу, танцаваць яшчэ хачу. Дзеці, а ці дапаможаце вы мне паскакаць?

**Усе:** Так, дапаможам.

**Лявоніха.** А зараз запрашаю на вясёлую “Весялуху”

**Танец “Весялуха”**

*(пад бел.нар.мелодыю)*

**Лявон**.Чаму музыка не грае? Зайграйце музыкі, зайграйце ды песню праспявайце.

**Песня “Калядная”**

*(сл.і муз. народныя, у апрац. Л.Захлеўнага)*

**Лявон.** Ой, як добра спявалі, дзякуй вам.

*Чууецца стук у дзверы.*

**Лявон.** А госцейкі да нас спяшаюцца, ідуць ды ідуць. Бачыце, колькі іх, як снегу зімой.

 *(З`яўляюцца Цыганка, Мядзведзь )*

**Цыганка.** Добры вечар вам! Шчодры вечар вам!

**Лявоніха.** Добры вечар і вам!

**Цыганка.**

Я цыганка маладая,

Я цыганка непрастая,

Умею варажыць,

Пакажы-ка, дзеўка, ручку,

Пакладзі-ка грошай кучку.

Усю праўдачку скажу, усю ісціну.

Ляжыш ты спаць на мяккую канапу

І прысніцца табе агурок,

І прысніцца табе бочка,

І народзіцца ў цябе сынок,

А потым дочка.

Пагадаю вам на ўраджай,

Цягні каласок.

Калі выцягнеш доўгі і поўны –

Ураджай будзе шыкоўны!

А калі саломка будзе тонка,

То ў кішэні будзе звонка!

А вось гэтай пані пагадаю на каханне.

**Лявон***(да цыганкі).* А чым жа ты нас парадуеш?

**Цыганка.** Мядзведзем вяселым. У нас мядзведзь калматы, злавіў яго дзед барадаты, ен мёд хацеў увесь злізаць, ну як яго тут не спаймаць? Зараз ён пацешыць вас, ён паслухмяны у нас. Пакажы, Міхай, як гаспадынька цеста месіць? А як дзяўчаткі перад люстэркам упрыгожваюцца.? А як мужык на кірмаш ідзе? А як мужык з кірмашу дамоў вяртаецца? А цяпер, Міхай, паскачы*. (Мядзведзь танцуе)*

**Цыганка.** А ў мяне ёсць падушачка. Я ўсюды з ёй хаджу,людзям шчасце прынашу*.(Прапануе пагуляць)*

**Гульні “Падушачка”, “ Ці быць нам у згодзе ў гэтым годзе?”**

**Лявоніха.** Музыка, зайграй хутчэй, праспяваем весялей

**Дзіця.**

Сумных сёння тут няма:

Цешаць гульні розныя,

Цешыць нас усіх зіма –

Снежная, марозная!

**Песня “Зіма навагодняя”**

 *(сл.і муз.Я.Жабко)*

**Цыганка.** Дай нам, добры чалавек, капу, яек на паўміску белым сырам намазаўшы, каўбасою абкруціўшы.

**Лявон.** Зараз дадзім каўбасы, каб дадому няслі.

 *(Лявон з Лявоніхай частуюць іх.)*

**Цыганка.** Каб заўсёды ў вашай хаце віно зеляно – для гаспадара, мядок саладок – для гаспадыні, шчасце ды доля – для іх дзетачак.

**Лявоніха.** Добра ігралі, танчылі, а заспявайце зараз нам, калі ласка, вясёлую калядную песню

**Песня “Едуць, едуць да вас Калядачкі”**

*(сл.і муз. народныя)*

**Лявон.** Ну, мая даражэнькая, добра пець, добра і тнцаваць, але трэба і частаваць.

**Лявоніха.** О-о-о, Лявон,да працы ты цяля, а да яды – конь. Ну госцікі дарагія, чым багаты, тым і рады. Частуйцеся, мацуйцеся. Прыходзьце часцей, пачастуем смачней.

**Несцерка.**

Бывайце здаровы, жывіце багата,

Жадаем вам шчасця ў кожную хату!

**Мікіта.**

Бывайце здаровы, багата жывіце,

Да нас у садок у госці хадзіце!

**Цыганка**.Каб ваша хата

Не ведала ні доктара, ні адваката.

Каб вы былі здаровымі, як зямля,

І багатымі, як вада!

**Дзеці. *(****па чарзе)*

Каб да лета дачакаліся, а зімой з Калядою сустракаліся

Шчасця ды долі, а гора ніколі.

Моцна кахайце, на гэтым бывайце.

Нас не забывайце, праз год зноў нас чакайце.

**Лявоніха.**

Шаноўныя госці! Шчасця і здароў`я!

Вам жыць пажываць ды дабра нажываць.

Каб доўгія гады жылі,

Каб здаровыя былі.

**Лявон.**

Дзякуй вам, госцейкі добрыя,

За сустрэчу прыветную!

Каб пілося вам і елася

І спяваць хацелася!

*Калядоўшчыкі(разам)*

Дзякуй гэтаму дому, пойдзем к другому. Усяго вам добрага! Да пабачэння!

**Гучыць песня “Бывайце здаровы”**

*(сл.А.Русак, муз.І.Любан)*